Diari Oficial de la Generalitat Valenciana


Sumari del DOGV 9079, del 10-05-2021 (2021/4896)

RESOLUCIÓ de 5 de maig de 2021, del director general de l'Institut Valencià de la Joventut, per la qual es fa pública la convocatòria del programa Tallers d'anglés 2021, dins de la campanya Idio+.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9079

Data del DOGV
:   10-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/4896


Data del document
:   05-05-2021

Organisme emissor
:   Institut Valencià de la Joventut

Tipus de document
:   Resolució

Descriptors 

:   * ajuda pública

RESOLUCIÓ de 5 de maig de 2021, del director general de l'Institut Valencià de la Joventut, per la qual es fa pública la convocatòria del programa Tallers d'anglés 2021, dins de la campanya Idio+. [2021/4896]  
L'article 49.1.25 de l'Estatut d'Autonomia de la Comunitat Valenciana atribueix a la Generalitat competència exclusiva en matèria de joventut.  
La Llei 15/2017, de 10 de novembre, de la Generalitat, de polítiques integrals de joventut, té com a finalitat garantir que els joves i les joves puguen definir i construir el seu projecte vital, individual i col·lectiu, en igualtat d'oportunitats. Així mateix, aquesta regulació persegueix garantir la participació i la corresponsabilitat de les persones joves en la presa de decisions, i fomentar al màxim els espais de trobada i de debat.  
  
En l'article 5 de la Llei 15/2017 les administracions públiques es comprometen, entre altres, a assegurar l'accés universal a l'educació pública, inclusiva, de qualitat i plurilingüe, tant formal com no formal, com un sistema per a combatre les desigualtats socials i generar cohesió social; fomentar, al costat de les llengües oficials de la Comunitat Valenciana, l'aprenentatge d'altres llengües, a més de la llengua de signes i del romaní, com a eina bàsica de comunicació entre joves de diferents orígens; i facilitar la formació de les persones professionals de joventut i de les persones que, professionalment o no, treballen amb joves, de les persones amb responsabilitats polítiques relacionades amb la joventut i les persones membres d'associacions juvenils.  
  
En virtut de tot això i fent ús de les facultats que l'article 11 de la Llei 15/2017, de 10 de novembre, de la Generalitat, de polítiques integrals de joventut, confereix al director general de l'Institut Valencià de la Joventut, resolc:  
  
Fer pública la convocatòria del programa Tallers d'anglés 2021, dins de la campanya Idio+, d'acord amb les bases de l'annex I, i els models que s'inclouen com a annexos II, III, IV, V a aquesta resolució.  
  
Contra aquesta resolució, que posa fi a la via administrativa, pot interposar-se potestativament un recurs de reposició davant del mateix òrgan que la va dictar, en el termini d'un mes comptador a partir de l'endemà de publicar-se en el Diari Oficial de la Generalitat Valenciana (DOGV) o bé, directament, un recurs contenciós administratiu davant del jutjat contenciós administratiu competent, en el termini de dos mesos comptadors a partir de l'endemà de publicar-se en el DOGV. Tot això d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que les persones interessades puguen interposar qualsevol altre recurs que consideren oportú.  
  
València, 5 de maig de 2021.- El director general de l'Institut Valencià de la Joventut: Jesús Martí Nadal.  
  
  
ANNEX I  
Bases de la convocatòria del programa Tallers d'anglés 2021  
  
1. Objecte de la convocatòria  
Mitjançant aquesta convocatòria l'Institut Valencià de la Joventut ofereix places en el programa Tallers d'anglés 2021 en les modalitats A i B.  
Es tracta de caps de setmana d'immersió lingüística en anglés en l'alberg de Benicàssim de l'IVAJ, dirigits a joves i professionals de joventut. Amb aquesta activitat es pretén reforçar l'aprenentatge pràctic i oral de l'anglés mitjançant activitats dinàmiques i participatives.  
  
2. Serveis que s'ofereixen  
a) 15 hores lectives de classes d'anglés en grups de, com a màxim, 14 participants.  
b) Activitats lúdiques en anglés.  
c) Allotjament en l'alberg de Benicàssim de l'IVAJ.  
d) Alimentació en règim de pensió completa, que inclou desdejuni, dinar i sopar.  
e) Professorat titulat i especialitzat en l'ensenyament de l'idioma.  
f) Material necessari per a l'exercici de l'activitat.  
g) Assegurança d'assistència en viatges.  
En finalitzar el programa s'expedirà un certificat d'assistència, sempre que s'haja participat en un 85 %, com a mínim, de l'activitat.  
  
  
3. Participants i requisits  
Poden participar en aquesta convocatòria les persones que complisquen els requisits següents:  
a) En tots els casos, residir a la Comunitat Valenciana.  
b) Modalitat A: són tallers dirigits a joves que tinguen complits 18 anys el primer dia de l'activitat i que no superen els 30 anys.  
c) Modalitat B: en aquests tallers poden inscriure's les persones que pertanyen al col·lectiu de professionals de joventut, que ho han d'acreditar mitjançant una nòmina o un certificat d'empresa o amb alguna de les titulacions, certificacions o diplomes que recullen els annexos I i II del Decret 86/2015, de 5 de juny, del Consell.  
d) Nivell intermedi i/o superior d'anglés (B1, B2, C1), que s'ha d'acreditar mitjançant la realització d'un test de nivell.  
  
4. Preinscripció i criteris de valoració  
4.1. Modalitat A: els joves interessats i les joves interessades no necessiten la preinscripció. La inscripció es podrà realitzar des del dia 14 de maig de 2021, exclusivament en línia a través de la pàgina web http://ivaj.gva.es/tallers-idiomes a partir de les 09.00 hores. El pagament de la quota es realitzarà en la mateixa pàgina web. El termini d'inscripció es tancarà 10 dies naturals abans del començament de cada taller.  
4.2. Modalitat B: els professionals interessats i les professionals de joventut interessades podran presentar la preinscripció a partir de les 09.00 hores del dia 14 de maig fins al 24 de maig de 2021, inclusivament, entrant en la pàgina web de l'IVAJ, a través del formulari següent: http://ivaj.gva.es/tallers-idiomes.  
La preinscripció serà única i podrà incloure un o dos torns segons l'ordre de preferència.  
4.3. Per a accedir a les places reservades en la modalitat B s'han de complir algun dels requisits següents:  
- Professionals de joventut de la Xarxa Jove que treballen en entitats que formen la Xarxa Jove i es troben dins del Pla de municipalització o contractats per ajuntaments amb recursos propis.  
- Professionals dels claustres de professorat d'escoles de Temps Lliure reconegudes per l'IVAJ.  
- Professionals (amb remuneració econòmica o no) de les associacions juvenils censades en l'IVAJ que desenvolupen polítiques de joventut a la Comunitat Valenciana.  
Si després de la distribució de les places queden vacants, s'adjudicaran a la resta de professionals:  
- Altres professionals de joventut que treballen amb joves, desenvolupant polítiques de joventut en els centres educatius dins de l'oferta d'oci educatiu.  
  
5. Adjudicació de places  
5.1. En la modalitat A: les places s'adjudicaran de manera directa segons la data i hora d'entrada.  
5.2. En la modalitat B:  
a) Totes les sol·licituds de preinscripció fetes en el termini indicat i que complisquen els requisits s'ordenaran per data i hora d'entrada, en una llista única. A continuació, es farà pública la llista de les sol·licituds rebudes amb el número d'ordre assignat en els canals de comunicació de l'IVAJ, i s'obrirà un període de 10 dies hàbils per a presentar qualsevol al·legació. Les al·legacions s'entendran resoltes amb la publicació de la llista definitiva.  
b) A partir de l'endemà de la publicació esmentada començarà la formalització, accedint a la pag. http://ivaj.gva.es/tallers-idiomes i presentant la documentació de conformitat amb la base 3.c d'aquesta resolució al correu tallersidiomes\_ginl@erv.me  
  
5.3. L'adjudicació de plaça, tant en la modalitat A com en la B, quedarà supeditada al nivell d'idioma requerit en el punt 3.d.  
  
6. Llista d'espera  
Amb les persones que no hagen obtingut plaça s'establirà una llista d'espera, a fi d'assignar les places que, si s'escau, hagen resultat vacants.  
  
7. Termini de formalització de sol·licituds  
7.1. Les persones de la modalitat B podran formalitzar les sol·licituds des de l'endemà de la publicació de la llista definitiva. En cas de no realitzar la formalització de la plaça en el termini de dos dies, es considerarà que han desistit de la sol·licitud, després de la resolució prèvia que es dictarà en els termes que estableix l'article 21 de la Llei 39/2015, d'1 d'octubre, del procediment administratiu comú de les administracions públiques.  
7.2. En el cas que queden places lliures, es cridaran per ordre les persones de la llista d'espera i, si continuaren quedant places lliures, s'adjudicarien de manera directa com en la modalitat A.  
  
8. Aportació de documentació  
8.1. Si en el moment de la inscripció la persona sol·licitant manifesta l'oposició al fet que l'IVAJ realitze les consultes preceptives, han d'assenyalar la condició en l'annex II, apartat B i aportar en el termini de 2 dies comptadors des de la formalització de la inscripció, la documentació que acredite les condicions de les lletres b, c, d i e. Per a acreditar la condició indicada en les lletres f i g de l'apartat 9.2 es pot fer amb qualsevol mitjà de prova de què disposa la normativa autonòmica.  
  
8.2. Aquesta documentació es remetrà a l'adreça: tallersidiomes\_mvfz@odh.tg juntament amb l'annex II d'aquesta resolució complimentat i signat,  
  
9. Tarifes i bonificacions  
9.1. Les tarifes estan indicades en la relació de tallers de l'annex III.  
9.2. En les tarifes ja consten les bonificacions següents:  
a) Per ser titular del Carnet Jove, un 10 % de la tarifa general.  
b) Per ser titular d'un carnet de família nombrosa de categoria general, un 20 %.  
c) Per ser titular d'un carnet de família nombrosa de categoria especial, un 50 %.  
d) Per ser titular d'un carnet de família monoparental de categoria general, un 20 %.  
e) Per ser titular d'un carnet de família monoparental de categoria especial, un 50 %.  
f) Per ser una família acollidora, un 20 %.  
g) Per ser víctimes de violència de gènere, un 50 %.  
9.3. Els descomptes o bonificacions no són acumulables.  
  
10. Renúncies i terminis  
10.1. Renúncies:  
a) La renúncia de la plaça no implicarà la devolució de la quota pagada, excepte en els casos que estableix la base 10.2.b), i s'ha de fer sempre per escrit, utilitzant el model de renúncia de l'annex IV.  
b) El mitjà per a tramitar la renúncia és, preferentment, a través dels registres de les seus de l'IVAJ a Alacant, Rambla de Méndez Núñez, 41, 03188 Alacant; a Castelló, carrer dels Orfebres Santalínea, 2, 12075 € Castelló de la Plana, i a València, carrer de Colón, 60 € 7a planta, 46729 València, o en qualsevol dels llocs que estableix l'article 16.4 de la llei 39/2015 de l'1 d'octubre del procediment administratiu comú de les administracions públiques.  
10.2. Terminis i penalitzacions  
a) En el cas que una persona participant no es presente a l'alberg a l'hora prevista, sense haver sol·licitat prèviament l'anul·lació, no tindrà cap dret a la devolució de la quota abonada, excepte en els casos de força major justificats com cal, que s'indiquen a continuació.  
  
b) L'IVAJ farà la devolució del 80 % de la quota quan, per causa sobrevinguda posterior a la formalització de l'adjudicació i no imputable a la persona interessada, no s'utilitze el servei i s'acredite mitjançant document fefaent. A aquest efecte, es consideren o s'assimilen a causa no imputable a la persona interessada els supòsits següents:  
. Malaltia que li impedisca l'assistència a l'activitat, justificada degudament mitjançant un certificat mèdic oficial, emplenat i signat com cal, o un informe hospitalari.  
. Malaltia o mort d'un familiar fins al segon grau de consanguinitat o afinitat, justificada degudament mitjançant un certificat mèdic oficial emplenat i signat com cal.  
. No superació de la prova de nivell (B1, B2, C1)  
c) En el cas de suspensió d'alguna activitat, l'IVAJ oferirà a les persones participants una plaça en un altre taller similar o la devolució íntegra de la quota.  
d) La sol·licitud de devolució s'ha de fer sempre per escrit, utilitzant el model de l'annex V.  
  
11. Possibilitat de variació del programa  
11.1. L'IVAJ es reserva el dret de modificar el programa i d'adaptar-lo a la demanda o a l'interés públic.  
  
12. Acceptació de les bases  
12.1. La participació en aquesta convocatòria implica l'acceptació de les bases que la regulen.